Morten Messerschmidt

Morten Messerschmidt (født 13. november 1980 i Frederikssund) er en dansk politiker (DF). Fra 2009 til 2019 var han medlem av Europaparlamentet, der han etter valget i 2014 var tilsluttet Gruppen av europeiske konservative og reformatorer (ECR). I 2019 ble han valgt inn i det danske Folketinget fra Nordsjællands storkrets.


== Liv og virke ==
Han meldte seg inn i Dansk Folkeparti i 1997, og bidro til å stifte en lokalforening. Han var politisk nestformann i Dansk Folkepartis Ungdom 2001–2005 og assistent for medlem av Europaparlamentet Mogens Camre med arbeidssted på Christiansborg 2003–2005. Messerschmidt ble første gang nominert til Folketinget fra Silkeborg krets i Århus amtskrets i 2004, og ble innvalgt året etter med 3 812 personlige stemmer. Fra 2007 var han nominert i Djursland krets i den nye Østjyllands storkrets. I Folketinget fungerte han som Dansk Folkepartis EU-politiske talsmann fra 2005 og klima- og energipolitiske talsmann fra 2007. Han var medlem av Folketingets delegasjon til Europarådets parlamentarikerforsamling 2005–2009.I 2009 ble han valgt til Europaparlamentet med 284 500 personlige stemmer, det nest høyeste stemmetallet noensinne for en dansk kandidat. I 2014 ble han gjenvalgt med 465 758 personlige stemmer, som var ny rekord. Dansk Folkeparti ble for første gang størst i et landsdekkende valg. Messerschmidt ønsker å tilbakeføre myndighet til nasjonalstatene, men ikke melde Danmark ut av EU eller EUs indre marked. Han har tatt til orde for å legge ned Europaparlamentet. Han var tilsluttet Europa for frihet og demokrati 2009–2014 og Gruppen av europeiske konservative og reformatorer 2014–2019. Han satt i Europaparlamentets konstitusjonskomité. På bakgrunn av mistanke om misbruk av EU-midler, meddelte Morten Messerschmidt 24. august 2016 at han trakk seg som gruppeformann for Dansk Folkeparti i Europaparlamentet.Han er sønn av arbeidsmann Carsten Christoffersen og kommunesekretær Inge Messerschmidt. Foreldrene skilte lag da gutten var halvannet år gammel, og han vokste opp i en arbeiderklassefamilie med moren som eneforsørger for seg og halvsøsken. Moren er lokalpolitiker for Dansk Folkeparti i Frederikssund. Morten Messerschmidt har studentereksamen fra musikkskolen Sankt Annæ Gymnasium i Valby fra 1999 og juridisk embedseksamen fra Københavns Universitet fra 2009. Han var klokker i Islebjerg kirke i Frederikssund 1999–2005.Han er samboer med sangerinnen Dot Wessmann.


== Bibliografi ==
Messerschmidt, Morten (2013). Intet over og intet ved siden af. EU-Domstolen og dens aktivisme (dansk). København: People's Press. ISBN 978-87-7137-807-8. 


== Referanser ==


== Litteratur ==
Flink, Martin (2011). Messerschmidt. Portræt af en politisk ener (dansk). København: People's Press. ISBN 978-87-7108-207-4. 


== Eksterne lenker ==
Offisiell blogg 
(en) Morten Messerschmidt – kategori av bilder, video eller lyd på Commons 
(en) Morten Messerschmidt på Internet Movie Database 
(en) Morten Messerschmidt på Discogs 
Morten Messerschmidt på Twitter 
Morten Messerschmidt på Facebook 
(en) Morten Messerschmidt hos Europaparlamentet 
(en) Morten Messerschmidt hos Europarådets parlamentarikerforsamling 
(da) Morten Messerschmidt hos Folketinget 
«Morten Messerschmidt (DF)» (dansk). Folketinget. Besøkt 24. september 2019.